“อนุทิน” เปิดรพ.สนาม สงขลา รักษาแรงงานข้ามชาติ 42 ราย ป่วย “โควิด” สกัดการแพร่ระบาดนอกพท.
"อนุทิน ชาญวีรกูล" รมว.สาธารณสุข เปิด รพ.สนามที่สงขลา รักษาแรงงานข้ามชาติ 42 ราย ป่วย "โควิด" สกัดการแพร่ระบาดนอกพื้นที่
"อนุทิน ชาญวีรกูล" รมว.สาธารณสุข เปิด รพ.สนามที่สงขลา รักษาแรงงานข้ามชาติ 42 ราย ป่วย "โควิด" สกัดการแพร่ระบาดนอกพื้นที่
30 เม.ย. 2563

นายอนุทิน ชาญวีรกูล รองนายกรัฐมนตรี และ รมว.สาธารณสุข กล่าวในระหว่างการลงพื้นที่ตรวจเยี่ยมการทำงานเฝ้าระวัง ป้องกันควบคุมโรคติดเชื้อไวรัสโคโรนา 2019 (โควิด-19) กลุ่มแรงงานไทยที่เดินทางกลับจากประเทศมาเลเซียที่ด่านพรมแดนปาดังเบซาร์ อ.สะเดา จ.สงขลา
โดยระบุว่า การดูแลรักษาแรงงานข้ามชาติที่ติดเชื้อโควิด-19 จำนวน 42 รายที่หลบหนีเข้าเมือง เป็นการค้นหาผู้ติดเชื้อเชิงรุกในกลุ่มผู้ลักลอบเข้าเมือง และได้เปิดโรงพยาบาลสนามเพื่อดูแลรักษาโดยเฉพาะ โดยทีมแพทย์ พยาบาล และเจ้าหน้าที่ของโรงพยาบาลหาดใหญ่ เพื่อไม่ต้องเคลื่อนย้ายผู้ป่วยออกนอกพื้นที่ อำนวยความสะดวกต่อการบริหารจัดการ
ทั้งนี้ เป็นไปตามหลักมนุษยธรรมเบื้องต้น เมื่อพบผู้ป่วยก็ต้องรักษา ซึ่งไม่กระทบกับคนไทยแน่นอน เป็นการทำงานร่วมกันของเจ้าหน้าที่ ทั้งฝ่ายปกครอง หน่วยงานที่เกี่ยวข้อง และกระทรวงสาธารณสุข ในส่วนของเจ้าหน้าที่ ทั้งฝ่ายปกครอง แพทย์ พยาบาล จะได้รับการดูแลเช่นกัน มีการตรวจหาเชื้ออยู่เรื่อยๆ เพราะมีความเสี่ยง หากมีอาการจะได้รับการรักษาทันที เพื่อป้องกันการแพร่ระบาดของโรค
“ขอชื่นชมการทำงานของเจ้าหน้าที่ที่ทุ่มเททำงาน เมื่อมีผู้ป่วยน้อยลงย่อมเป็นเรื่องดี แต่เราจะไม่ประมาท ได้เตรียมความพร้อมรับมือ หากสถานการณ์มีการเปลี่ยนแปลง ไม่ว่าจะดีขึ้นหรือแย่ลงก็ตาม” นายอนุทิน กล่าว